text: татыр қостанай облысы жангелді ауданындағы тұщы көл, тарихи орын. тас жолының солтүстік қанатында, аудан орталығы торғай кентінен 56 км жерде орналасқан. жалпы алаңы 10-12 км2. көктемгі су тасқынында торғай өзенімен қосылып кетеді. оңтүстік-батыс жағалауына қалың қамыс, қоға өскен. құстар ұя салып, шабақ, алабұға, ақ балық, шортан, табан тіршілік етеді. көл жағасында ресей патшасының маусым жарлығына көнгісі келмеген аққұм, тосын, қарақоға, шұбалаң болыстарының көтерілісшілері 1916 жылғы 21 қазан күні қостанайдан келе жатқан ояз бастығының көмекшісі ткаченконың жазалаушы отрядына алғаш рет қарсы соғысқан.